Nokkur aukning hefur orðið á tilkynningum til lögreglu um netsvindl þar sem fólk er platað til að senda peninga til „ fjárfestingafyrirtækja “ á Netinu . „ Þetta eru svikamyllur sem auglýsa mikið á samfélagsmiðlum eins og á Facebook , “ segir í grein á vef lögreglunnar . Í greininni kemur fram að þegar fólk smellir á auglýsingarnar á samfélagsmiðlum er það hvatt til að gefa upp ýmsar upplýsingar og í kjölfarið fær það símtal frá „ tunguliprum en ágengum sölumönnum “ sem hvetja fólk til að fjárfesta í „ fyrirtækinu “ . „ Fólk er beðið að skanna inn og senda myndir af persónuskilríkjum og greiðslukortum . Sumir hafa lent í því að óheimilar úttektir eru gerðar á kortin þeirra enda eru svindlararnir komnir með allar upplýsingar sem að þeir þurfa , “ segir í grein lögreglu . Þegar meint fyrirtæki eru skoðuð kemur í ljós að erfitt er að sjá hvar þau er skráð og hver er í forsvari . „ Ef einhverjar upplýsingar liggja fyrir þá kemur í ljós að fyrirtækið er skráð á eyjum í Karabíuhafi , Indlandshafi eða í Eyjaálfu . “ Á vef lögreglu kemur fram að nokkrir einstaklingar hafa farið illa út úr svindli sem þessu . Þá er fólk minnt á að fara varlega með allar kortaupplýsingar og skilríki . Eins hvetur lögregla fólk sem rekst á svindlauglýsingar á Facebook til að tilkynna þær til Facebook með því að hægrismella efst á auglýsinguna og velja „ Report Ad “ .